शास्त्रीय क़सीदा 60 से 100 पंक्तियों का एक विस्तृत संरचना वाला उद्बोधन होता है, जिसमें प्रत्येक पंक्ति को एक-सी तुक या क़ाफ़िये मे रखते हुए सम्पूर्ण गीत की रचना की जाती है। यही क़ाफ़िया पहले छंद की पहली अर्द्धाली में रखा जाता है। वस्तुत: क़सीदे के लिए कोई भी छंद (सिवाय रजज़ के) ग्रहणीय हैं। क़सीदा की शुरुआत प्राय: 'नसीब' कही जाने वाली एक संक्षिप्त प्रस्तावना से शुरू होती है। नसीब शोक गीत का भाव लिए होता है और उसका आशय श्रोताओं का ध्यान अपनी ओर खींचना होता है। नसीब में इस बात का चित्रण होता है, कि कैसे शायर एक पुराने कबीलाई डेरे में रुका अपनी प्रेयसी के साथ कैसा आनंदमय समय बिताया और जब वे अलग हुए, तो विरह में कैसी वेदना हुई।